奉和中書常舍人晚秋集賢院即事寄徐薛二侍御
作者：錢起
朝代：唐

paragraphs: 文星垂太虛，辭伯綜羣書。
彩筆下鴛掖，褒衣來石渠。
典墳探奧旨，造化覩權輿。
述聖魯宣父，通經漢仲舒。
窗明宜縹帶，地肅近丹除。
清晝刪詩暇，高秋作賦初。
露盤侵漢聳，宮柳度鵶疎。
靜對連雲閣，晴聞過闕車。
舊僚云出矣，晚歲復何如。
海嶠瞻歸路，江城夢直廬。
含毫思兩鳳，望遠寄雙魚。
定笑巴歌拙，還參麗曲餘。